**Príprava na zákrok**  
  
• Pred zákrokom neužívajte žiadne lieky, alkohol ani iné drogy.  
• Nie je vhodné, aby ste boli príliš hladný alebo príliš najedený.  
• Ak ste chorý (chrípka, nachladnutie, angína,...), radšej si na piercing ešte počkajte a uzdravte sa. Oslabená imunita by negatívne vplývala na schopnosť tela hojiť.   
• Samotné prepichnutie vás nemusí bolieť a závisí aj od vašej psychickej prípravy. Ten, kto sa pripraví na celý zákrok s tým, že to bude nepríjemné a že to bude bolieť, tomu sa to aj vyplní. Ten, kto je v psychickej pohode, bude zákrok znášať omnoho lepšie.  
• Ak chcete piercing, nemôžete mať slabú zrážanlivosť krvi alebo problémy zo srdcom, cukrovku a epilepsiu.  
• Ak máte alergiu na kovy, alebo chemikálie - treba nám to povedať, vyriešime to.

**Bolestivosť**  
  
• Kedže bolesť je sama o sebe subjektívny pocit, na otázku či piercing bolí, nie je možné odpovedať ani pravdivo, ani univerzálne. Niekoho bolí, niekoho nie. Záleží aj od miesta prepichnutia ako aj od vášho momentálneho psychického rozpoloženia. Odporúčame nenechať si radiť v tejto otázke od množstvá odborníkov ktorý vami zamýšľaný piercing nikdy nemali, ale určite vedia že je to veľmi bolestivé ;) Každopádne každé prepichnutie sa dá prežiť a prax ukázala, že celkový zážitok je menší ako vaše očakávania - bolí to menej ako si myslíte. Prípadne využite možnosť aplikácie anestetickej látky lekárom, tou najtenšou na tieto účely vyrábanou ihlou do miesta aplikácie piercingu a zažite bezbolestné prepichovanie kože – pri prepichovaní či aplikácii piercingu budete cítiť maximálne mierne tlaky. Ďalšie informácie o možnosti znecitlivenia vám vdačne podajú naše recepčné, tatéri, či náš lekár.

**Starostlivosť a hojenie**  
  
• Treba si uvedomiť, že aplikáciou piercingu na tele vytvoríme ranu, v ktorej sa nachádza cudzie teleso a teda to, ako sa staráme o čerstvý piercing je veľmi podobné tomu, ako sa staráme o každú inú ranu.  
• Práve vaše telo je tým, čo vzniknutú ranu musí vyhojiť, preto treba tomuto procesu pomôcť správnou starostlivosťou.  
• Piercing a ranu je potrebné správne čistiť. Málo nestačí, prehnané a príliš časté čistenie však zasa dráždi.  
• Organizmus si musí na nové teleso zvyknúť. Telu to môže trvať od minimálneho času (napr. jazyk – týždeň), až po 8mesiacov (napr. pupok, chrupavka). Tiež sa môže stať, že telo šperk vôbec neprijme a vylúči ho (napr. pri surface piercingoch).  
• Pokožka v okolí prepichnutia je citlivá a môže byť začervenaná. Miesto môže krvácať. V mieste prepichnutia sa často vylučuje žltkastý sekrét - tkanivový mok. Je to prirodzené.  
• Treba dávať veľký pozor na čistenie miesta. Nikdy sa ho nedotýkajte špinavými rukami. Pred čistením si umyte ruky antibakteriálnym mydlom. Ruky si neutierajte do uteráku.  
• Čistite piercing a okolie antibakteriálnym mydlom, po čistení ho omyte vodou, tak aby ste zmyli mydlo.  
• Soľný roztok (voda a kuchynská alebo morská soľ) je výborný neagresívny spôsob čistenia rany.  
• V prvých dňoch by ste sa nemali kúpať, musíte si vystačiť so sprchou, aby sa miesto zbytočne nemáčalo.  
• V prvých dňoch by ste si mali obliekať oblečenie, ktoré sa netrie o miesto piercingu.  
• V prvých týždňoch (aspoň dva) sa neodporúča navštevovať solárium, kúpalisko, saunu, bazén.  
• Šperk až do úplného vyhojenia rany nikdy nevyberáme a zbytočne s ním nehýbeme.  
• Mierny opuch, sčervenanie a výtok začiatkom procesu hojenia nie sú príznakom komplikácií. Telo sa bráni a zároveň sa pokúša cudzie teleso prijať. Mierne vychýlenia šperku sú zapríčinené hojením rany.  
• Z času na čas treba skontrolovať a podoťahovať jednotlivé závitové časti piercingu.  
• Pri aplikácii šperku vás budeme podrobne informovať o spôsobe čistenia a starostlivosti o váš piercing (závisí totiž od miesta piercingu).   
• Ak sa piercing zapáli, treba ho čistiť napr. prípravkom Betadine (bežne dostať v každej lekárni), prípadne konzultovať s nami.  
• V prípade akýchkoľvek komplikácií, alebo neobvyklých reakcie nás kontaktujte a my vám poradíme.  
• Takisto nás poteší aj informácia o tom, ako prebiehal váš proces hojenia a o dobe hojenia. Viac informácií znamená viac znalostí a viac možností ako zlepšiť naše služby.